贈妙勝主人
作者：陳造
朝代：宋

paragraphs: 輿臺却略車不前，寒風皴肌冰在袖。
還家大勝去家時，景物頓回春氣候。
宿雲壞裂無幾留，滿放羲輪碾晴晝。
卧石犖确猶潤濕，短籬檀欒挺疎瘦。
是處麥畦間青壤，誰家柳陰圍碧溜。
前山競獻曉髻濃，後海全收紋縠皺。
妖桃艷杏各趺萼，近樹遥林錯文繡。
池魚酣煖泳清淺，山鳥何知語幽茂。
搜詩忽忘路遠邇，啅鵲不離車前後。
閑身勝踐多齟齬，緩駕幽尋容宿留。
轉從凈宇寄倦憩，得訪老禪閑話舊。
拂除塵壁詩刻在，俛仰歲華春事又。
開單一飯吾易飽，袖手千倡渠無陋。
戴星摩撫防務廢，挽袂留連慚意厚。
出處殊科要酬應，氣味相投真邂逅。
吾歸自竟武城歌，放師道價諸山右。